Gebou-ineenstorting: Man se arm op toneel geamputeerDie gebou na dit ineengestort het, @SAR_K9_Unit/Twitter Een van die vermeende diewe wat in ŉ Johannesburgse gebou vasgekeer was nadat die gebou gedeeltelik ineengestort het, se arm moes Donderdagoggend geamputeer word om hom uit die puin te red. “Die man se arm moes op die toneel geamputeer word, aangesien ŉ groot balk hom teen die grond vasgepen het,” het Nana Radebe, woordvoerder van die Johannesburgse nooddienste gesê. “Nooddienswerkers en traumadokters kon nie die balk van sy arm verwyder nie, want dit sou moontlik ŉ tweede ineenstorting veroorsaak het. Dit was vir die traumadokters moeilik om by die man uit te kom, maar hy is uiteindelik omstreeks 03:00 bevry. Hy is in ŉ stabiele, maar kritieke toestand na die hospitaal geneem.” Altesaam vyf mans is sover gered en een persoon is dood nadat die gebou Woensdagoggend in Power Park in Soweto ineengestort het. Die gebou was ŉ ou kragstasie wat agter die Orlando-torings geleë is. “Sover het ons nie bevestiging of daar nog ŉ persoon vasgekeer is nie,” het Radebe bygevoeg. Die struktuur van die gebou gaan Donderdag verder gestabiliseer word, waarna die polisie met hul ondersoek sal begin, en kyk of daar nog mense in die puin vasgekeer is. -SAPA Lees ook: Foto’s: Een dood, nog vasgekeer ná gebou ineenstort Drie vermeende diewe in gebou vasgekeer